b"\n_START_ARTICLE_\nSlaget ved Chesapeake\n_START_SECTION_\nBakgrunn\n_START_PARAGRAPH_\nEtter et strategisk uavklart felttog i s\xc3\xb8rstatene, satte de britiske styrkene under lord Cornwallis kursen nordover sommeren 1781 for \xc3\xa5 slutte seg til Henry Clintons arm\xc3\xa9 i New York City som var truet av angrep fra amerikanske og franske styrker ledet av George Washington og Jean-Baptiste Donatien de Vimeur. Fremfor \xc3\xa5 dra over land, f\xc3\xb8rte Cornwallis sine styrker til kysten ved Yorktown, Virginia for \xc3\xa5 vente p\xc3\xa5 marinetransport til New York. N\xc3\xa6rv\xc3\xa6ret av britiske styrker ved Yorktown gjorde farvannet utenfor til et essensielt m\xc3\xa5l for marinestyrkene._NEWLINE_Cornwallis forventet \xc3\xa5 bli m\xc3\xb8tt av skip fra britenes fl\xc3\xa5te i Karibia som uansett var p\xc3\xa5 vei nordover for \xc3\xa5 unnslippe orkansesongen i Karibia. Samtidig hadde den franske fl\xc3\xa5ten blitt tilkalt av Washington som inns\xc3\xa5 den strategiske viktigheten av Chesapeake._NEWLINE_Den britiske fl\xc3\xa5ten under kontreadmiral Samuel Hood ankom utenfor inngangen til Chesapeake den 25. august, men fant ingen franske skip der og undervurderte muligens situasjonen. Derfor fortsatte Hood med hele sin fl\xc3\xa5te p\xc3\xa5 14 linjeskip til New York for \xc3\xa5 slutte seg til kontreadmiral Thomas Graves sin fl\xc3\xa5te. Men da han ankom New York, oppdaget han at Graves bare hadde 5 linjeskip som var kampklare._NEWLINE_Kontreadmiral de Vimeur ankom imens Chesapeake den 29. august med en fransk fl\xc3\xa5te som inkluderte 27 linjeskip, men som ogs\xc3\xa5 hadde med seg tre regimenter av regul\xc3\xa6re soldater under general Marquis de Saint-Simon. Dermed hadde britene allerede gjort to fatale feil: De hadde mislyktes i \xc3\xa5 kartlegge bevegelsene til den franske fl\xc3\xa5ten, og de hadde kraftig undervurdert dens styrke og sendt en for liten styrke til \xc3\xa5 ta seg av trusselen.\n_START_SECTION_\nSlaget\n_START_PARAGRAPH_\nda den britiske fl\xc3\xa5ten p\xc3\xa5 19 skip, n\xc3\xa5 under kommandoen til Graves, kom tilbake til Chesapeake morgenen den 5. september, fant de 24 franske skip ved anker bak Cape Henry. De gjenv\xc3\xa6rende tre skipene til de Vimeur hadde blitt sendt for \xc3\xa5 blokkere elvene York og James lenger oppe i bukta, og mange av skipene ved anker manglet offiserer, menn og b\xc3\xa5ter som var travelt opptatt med \xc3\xa5 sette i land de franske styrkene._NEWLINE_Britene hadde fordelen i vindretningen og tidevannet i tillegg til overraskelsesmomentet siden de franske skipene som l\xc3\xa5 ved anker ikke var klar for kamp, og de kunne ha klart \xc3\xa5 p\xc3\xa5f\xc3\xb8rt alvorlig skade ved \xc3\xa5 seile inn i bukta og sl\xc3\xa5 til raskt i fullt angrep. Men det er usannsynlig at Graves i det hele tatt fikk id\xc3\xa9en. Konvensjonell marinetaktikk p\xc3\xa5 den tiden krevde at fl\xc3\xa5tene m\xc3\xa5tte danne slaglinjer og s\xc3\xa5 man\xc3\xb8vrere innenfor rekkevidde, hvert skip angrep sin motstander i fiendens linje._NEWLINE_Opprettelsen av den britiske linjen tok s\xc3\xa5 mye tid at franskmennen klarte \xc3\xa5 heise sine anker, seile ut av Chesapeake Bay og danne sin egen slaglinje. Det var f\xc3\xb8rst etter 16.00, over seks timer etter at de to fl\xc3\xa5tene fikk \xc3\xb8ye p\xc3\xa5 hverandre, at britene som fremdeles hadde vindretningen, og dermed initiativet, var klar til \xc3\xa5 sette i gang sitt angrep._NEWLINE_P\xc3\xa5 dette tidspunktet seilte begge fl\xc3\xa5tene \xc3\xb8stover, vekk fra bukta. De to linjene n\xc3\xa6rmet seg hverandre p\xc3\xa5 en vinkel slik at de ledende skipene i fronten av begge linjene var innenfor hverandres rekkevidde, men skipene bak dem fors\xc3\xb8kte fremdeles \xc3\xa5 tette lukene. En endring i vindretningen under slaget gjorde det enda vanskeligere for skipene bak \xc3\xa5 angripe. Dermed var skipene i fronten p\xc3\xa5 begge siden i harde og kontinuerlige kamper fra trefningens begynnelse, mens flere av skipene bak aldri deltok i kampene. Der var ogs\xc3\xa5 forvirring i man\xc3\xb8vreringen til den britiske fl\xc3\xa5te som skyldtes tilsynelatende motstridende signaler fra Graves i slaget._NEWLINE_Rundt 18.30, i skumringen, tok skuddvekslingen slutt. Graves gav signal om \xc3\xa5 holde seg med vinden i ryggen i forhold til franskmennen slik at fremparten av de to fl\xc3\xa5tene ble separert. P\xc3\xa5 dette tidspunktet hadde de britiske skipene i fronten tatt hovedst\xc3\xb8yten i slaget og var hardt skadet, ute av stand til \xc3\xa5 fortsette effektive kamper. Mange av de britiske skipene tok inn store mengder vann og trengte reparasjoner selv f\xc3\xb8r slaget, og den franske kanonaden hadde v\xc3\xa6rt s\xc3\xa6rlig \xc3\xb8deleggende mot skipenes rigger og master.\n_START_SECTION_\nEtterspill\n_START_PARAGRAPH_\nDet faktiske slaget var slutt ved solnedgang den 5. september, men i flere dager etterp\xc3\xa5 fortsatte de to fl\xc3\xa5tene \xc3\xa5 man\xc3\xb8vrere innenfor hverandres synsfelt, mens skip p\xc3\xa5 begge sider utf\xc3\xb8rte reparasjoner og ventet p\xc3\xa5 en mulighet til \xc3\xa5 gjenoppta kampen. I mellomtiden seilte begge fl\xc3\xa5tene lenger og lenger bort fra Chesapeake Bay, deres strategiske objektiv. Til slutt, p\xc3\xa5 kvelden den 9. september, inns\xc3\xa5 de Vimeur at det var meningsl\xc3\xb8st \xc3\xa5 fortsette stillstanden, og den franske fl\xc3\xa5ten snudde. Da de ankom Cape Henry dagen etter, oppdaget de at i deres frav\xc3\xa6r hadde Comte de Barras ankommet fra Newport, Rhode Island med ytterligere 7 linjeskip. Dermed var Chesapeake Bay under fransk kontroll._NEWLINE_Selv om det faktiske sj\xc3\xb8slaget manglet avklaring, var slaget ved Chesapeake et betydelig strategisk seier for franskmennene p\xc3\xa5 grunn av dets konsekvenser for felttoget p\xc3\xa5 land. Cornwallis var avsk\xc3\xa5ret fra \xc3\xa5 reddes eller f\xc3\xa5 forsyninger, mens franskmennene ble forsterket av styrkene de Vimeur hadde med seg og Washingtons arm\xc3\xa9 som samlet seg fra nord. Dette f\xc3\xb8rte til beleiringen av Yorktown, overgivelsen til Cornwallis sin arm\xc3\xa9 og det endelige nederlaget for de britiske styrkene i Amerika.\n_START_SECTION_\nDe franske skipene\n_START_PARAGRAPH_\nPluton 74 (d'Albert de Rions)_NEWLINE_Bourgogne 74_NEWLINE_Marseillais 74_NEWLINE_Diad\xc3\xa8me 74_NEWLINE_R\xc3\xa9fl\xc3\xa9chi 74_NEWLINE_Auguste 80 (de Bougainville)_NEWLINE_Saint-Esprit 80_NEWLINE_Caton 74_NEWLINE_C\xc3\xa9sar 74_NEWLINE_Destin 74_NEWLINE_Ville de Paris 100 (flaggskip)_NEWLINE_Victoire 74_NEWLINE_Sceptre 80_NEWLINE_Northumberland 74_NEWLINE_Palmier 74_NEWLINE_Solitaire 64_NEWLINE_Citoyen 74_NEWLINE_Scipion 74_NEWLINE_Magnanime 74_NEWLINE_Hercule 74_NEWLINE_Languedoc 80_NEWLINE_Z\xc3\xa9l\xc3\xa9 74_NEWLINE_Hector 74_NEWLINE_Souverain 74\n_START_SECTION_\nDe britiske skipene\n_START_PARAGRAPH_\nLondon 98 (flagg)_NEWLINE_Princess 70 (fremre flagg, Drake)_NEWLINE_Barfleur 98 (bakre flagg, Samuel Hood)_NEWLINE_Terrible, skadet, senere skrotet_NEWLINE__NEWLINE_med flere"